Slaan verveeldheid hok dié vakansieFoto ter illustrasie. (Foto: Allen Taylor/Unsplash) Wanneer verveling die vakansie jou kroos beetpak, gaan jy maniere moet vind om hulle besig te hou. Hier is vyf gesinsaktiwiteite wat jou kan help om sonder skerms jou kleinding aan die gang te hou. Daardie laai wat propvol ou inkleurkryte is, sal uiteindelik leeg wees wanneer jy dié aktiwiteit met jou kleingoed doen. Haal die papiere van die kryte af, pak dit op ’n karton en gebruik jou haardroeër om dit te smelt. Dit sal vir ’n unieke kunswerk sorg wat nie net mooi teen jou muur sal lyk nie, maar die kinders in die huis baie besig sal hou. Wees egter gewaarsku: ’n Haardroeër word vuurwarm en jy sal dus heeltyd ’n oog oor die kleingoed moet hou tydens dié aktiwiteit. Of dit “Bietjie Benoni”, “Tekkies brand” of “Hey Sonneblom” is, laat die musiek deur die huis pols en maak jul eie musiekvideo. Werk jul eie danspassies uit, sing heerlik saam en skep kosbare herinneringe. Jou amper-tieners sal dié aktiwiteit terdeë geniet. Gee vir elkeen ’n notaboek en potlood en laat hulle ’n joernalis se hoed vir die dag op die kop sit. Oupa en Ouma het natuurlik baie staaltjies om te vertel en sal dus perfekte en interessante kandidate vir ’n onderhoud wees wanneer hulle kom kuier. Om die verveeldheid nog verder te blus, kan jy die kinders aan’t skryf sit om dié storie op papier neer te pen. Dié vakansie is ’n goeie geleentheid om jou brei- en hekelvernuf met jou kinders te deel. Leer jou kinders hoe om te hekel of brei en laat hulle saam met jou aan ’n kombers, sak of trui werk. Indien jy nie weet hoe nie, span die internet en YouTube-video’s in en geniet dit om saam met jou kinders ’n nuwe vaardigheid aan te leer. Of dit nou bietjie sand van die strand, ’n oulike prentjie wat kleinding by die skool geteken het, of ’n mooi familiefoto is, dit hoort in dié boks. Koop ’n mooi, duursame boks of plastiekhouer en pak hom propvol aandenkings wat jou aan spesiale oomblikke herinner. Julle kan selfs die boks versier, wat die kleinspan natuurlik nóg langer sal besig hou.